รถคันแรกฉลุยขอภาษีพันคัน ลุ้นบ้านหลังที่2
คลังคุยประเดิมใช้สิทธิขอเงินคืนรถคันแรกแล้ว 1,000 คัน คาดน้ำแห้งยอดพุ่ง หาทางช่วยบ้านหลังที่ 2
30 ต.ค. 2565

คลังคุยประเดิมใช้สิทธิขอเงินคืนรถคันแรกแล้ว 1,000 คัน คาดน้ำแห้งยอดพุ่ง หาทางช่วยบ้านหลังที่ 2
นายบุญทรง เตริยาภิรมย์ รมช.คลัง กล่าวว่า จนถึงขณะนี้มาตรการคืนเงินรถยนต์คันแรกไม่เกิน 1 แสนบาท มีผู้ยื่นขอคืนเงินแล้วประมาณ 1,000 ราย เชื่อว่าจะได้รับความสนใจเพิ่มขึ้น เพราะขณะนี้ยังติดปัญหาน้ำท่วม ทำให้ผู้ซื้อไม่สามารถมายื่นเอกสารเพื่อขอคืนเงินได้
รมช.คลัง ยืนยันว่า นโยบายรถยนต์คันแรกของรัฐบาลจะยังคงเดินหน้าต่อไป โดยในเร็วๆ นี้จะมีการนำเรื่องเงื่อนไขที่เกี่ยวข้องกับไฟแนนซ์รถยนต์ เพื่อให้ผู้ปล่อยสินเชื่อรถยนต์มั่นใจในโครงการมากขึ้น มาหารือในกรณีที่ผู้ประกอบการขอปลดล็อกให้โอนรถก่อนได้ 5 ปี หากผู้ซื้อรถยนต์ไม่สามารถผ่อนรถต่อไปได้
นายบุญทรง กล่าวว่า ในส่วนของโครงการบ้านหลังแรก คาดว่าจะมีผู้สนใจมากขึ้นในช่วงเดือน มี.ค. 2555 เพราะเป็นช่วงของการยื่นแบบแสดงรายการเสียภาษีเงินได้ 
สำหรับมาตรการช่วยเหลือผู้ประสบภัยบ้านน้ำท่วม จะหารือกับหน่วยงานที่เกี่ยวข้องให้ขยายมาตรการภาษีบ้านหลังที่ 2 สำหรับผู้ที่ถูกน้ำท่วมและต้องการหาบ้านใหม่จะดำเนินการได้หรือไม่ หรือมีทางออกอย่างไรรมช.คลัง กล่าวว่า อยู่ระหว่างการหารือกับกระทรวงพลังงาน แนวทางการปรับภาษีสรรพสามิตน้ำมันดีเซล จากปัจจุบันที่จัดเก็บอยู่ที่ 0.005 บาทต่อลิตร จนถึงสิ้นเดือน ธ.ค. 2554 จากปกติที่เคยเก็บอยู่ที่ 5.31 บาทต่อลิตร ซึ่งที่ผ่านมากรมสรรพสามินได้เสนอแนวทางการปรับขึ้นภาษีสรรพสามิตน้ำมันดีเซลให้รัฐบาลพิจารณารวม 6 แนวทาง แต่ยังไม่สามารถเปิดเผยได้